מונחים לפנינו שני עררים מאוחדים על החלטות מנהל מיסוי מקרקעין נתניה שהוגשו על ידי העוררים על שומות מס רכישה שהוצאו לכל אחד מהם על ידו.
הערר בו"ע 7111-11-11 הוגש על ידי העורר גיא אניש על החלטת המשיב בהשגה ואילו הערר בו"ע 7060-11-11 הוגש על ידי העוררת רחל יהושע על החלטת המשיב בהשגה. שתי ההחלטות הרלוונטיות ניתנו בנפרד ביום 22.9.11.
עררים מאוחדים אלה, עניינם רכישת דירות נופש במתחם המרינה בהרצליה, אשר לגביו חלה תכנית המתאר הארצית לחופים - תמ"א 13, האוסרת בנייה במרחק של 100 מטר לפחות מקו המים.
המחלוקת בין הצדדים הינה בשאלה האם הדירות שנרכשו על ידי העוררים הינן "דירות נופש" ולכן אינן מהוות "דירות מגורים" ובשל כך האם העוררים זכאים למס רכישה מופחת בשל דירת יחידה.
העוררים סבורים כי מדובר בדירות מגורים ואילו המשיב סבור כי מדובר ב"דירות נופש" שאינן "דירות מגורים כהגדרתם בחוק מיסוי מקרקעין (שבח ורכישה), התשכ"ג - 1963(להלן - " חוק המיסוי").
א. ביום 3.12.09 רכשה העוררת מס' 1 דירה יחידה המשמשת אותה למגוריה בפרויקט מרינה וילג' הרשומה כדירה מס' 254B שכתובתה: רחוב יורדי הסירה מס' 1 הרצליה, הידועה גם כגוש 6516 חלקת משנה 254/21 (להלן - " דירה מס' 1").
ב. ביום 11.1.10 הגישה העוררת מס' 1 הצהרה למס רכישה, על פיה רכשה דירה למגורים ולפיכך, עליה לשלם מס רכישה בסך 2,551 ש"ח בלבד וזאת לאור מדרגות מס הרכישה שנקבעו בחוק לדירת מגורים מיחידה.
ג. ביום 30.6.10 התקבלה במשרדי ב"כ העוררת שומת מס רכישה בסכום של 55,000 ש"ח.
ד. השגת העוררת מס' 1 נדחתה בהחלטת המשיב בהשגה מיום 22.9.11.
א. ביום 3.12.09 רכש העורר מס' 2 דירה יחידה המשמשת אותו למגוריו בפרויקט מרינה וילג' הרשומה כדירה מס' 255B שכתובתה: רחוב יורדי הסירה מס' 1 הרצליה, הידועה גם כגוש 6516 חלקת משנה 255/22 (להלן - " דירה מס' 2").
ב. ביום 11.1.10 הגיש העורר מס' 1 הצהרה למס רכישה, על פיה רכש דירה למגורים ולפיכך, עליו לשלם מס רכישה בסך של 2,534 ש"ח בלבד וזאת לאור מדרגות מס הרכישה שנקבעו בחוק לדירת מגורים יחידה.
ג. ביום 15.6.10 התקבלה במשרדי ב"כ העורר שומת מס רכישה בסכום של 55,000 ש"ח.
ד. השגת העורר מס' 1 נדחתה בהחלטת המשיב בהשגה מיום 22.9.11.